Az Európai Parlament állásfoglalása

( 2008. április 22.)

az Európai Unió 2006. évi általános költségvetésének végrehajtására vonatkozó mentesítésről szóló határozat szerves részét képező megjegyzésekkel, VIII. szakasz – Európai Ombudsman

AZ EURÓPAI PARLAMENT,

tekintettel az Európai Unió 2006-os pénzügyi évre vonatkozó általános költségvetésére [1],

tekintettel az Európai Közösség 2006-os pénzügyi évre vonatkozó végleges éves beszámolójára – I. kötet (C6–0369/2007) [2],

tekintettel a mentesítő hatóságnak szóló, a 2006. évi belső könyvvizsgálatokról szóló éves ombudsmani jelentésre,

tekintettel a 2006-os pénzügyi év költségvetésének végrehajtásáról szóló éves számvevőszéki jelentésre és a Számvevőszék különjelentésére az ellenőrzés alá vont intézmények válaszaival együtt [3],

tekintettel a Számvevőszék által az EK-Szerződés 248. cikke értelmében kiállított, az elszámolás megbízhatóságát, valamint az alapjául szolgáló ügyletek jogszerűségét és szabályszerűségét igazoló megbízhatósági nyilatkozatra [4],

tekintettel az EK-Szerződés 272. cikkének (10) bekezdésére, valamint 274., 275. és 276. cikkére,

tekintettel az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendeletre [5] és különösen annak 50., 86., 145., 146. és 147. cikkére,

tekintettel eljárási szabályzata 71. cikkére és V. mellékletére,

tekintettel a Költségvetési Bizottság jelentésére (A6-0092/2008),

1. megállapítja, hogy 2006-ban az Európai Ombudsman (ombudsman) 7682538 EUR összegű kötelezettségvállalási előirányzat felett rendelkezett (2005-ben: 7224554 EUR), amelynek felhasználási aránya a többi intézmény felhasználási arányának átlaga alatti, 88,13 %-os volt;

2. megállapítja, hogy az ombudsman 2006-os pénzügyi kimutatásai az adott évre vonatkozóan negatív mérleget mutatnak (1214375 EUR) és egyenlő végösszeget az aktívák és passzívák tekintetében (2308799 EUR);

3. megállapítja, hogy a 2003 és 2006 közötti időszakban a kötelezettségvállalási előirányzatok jelentősen (73 %-kal) emelkedtek, 4438653 euróról 7682538 EUR-ra, az álláshelyek (84 %-kal) 31-ről 57 egységre, a panaszok (57 %-kal) 2436-ról 3830-ra, az új vizsgálatok száma pedig (2 %-kal) 253-ról 258-ra;

4. rámutat, hogy a Számvevőszék az éves jelentésében jelzi, hogy az ombudsmanra vonatkozóan az ellenőrzés nem vezetett észrevételek megfogalmazásához;

5. kiemeli, hogy az ombudsman hivatala 2006. januárja óta teljes felelősséggel tartozik a személyzeti irányításért; ebben az összefüggésben megjegyzi, hogy a belső ellenőrnek az intézménynek írt 06/04. számú jelentése szerint a személyzet egyéni juttatásainak felállítása során alkalmazott irányítási és ellenőrzési eljárások megfelelőségét értékelő ellenőrzés "az irányítási és ellenőrzési eljárások tekintetében egyetlen területen sem tárt fel lényeges kockázatot, azonban megerősítette, hogy az intézménynek számos konkrét kérdéssel foglalkoznia kell";

6. tudomásul veszi a felhatalmazás által engedélyezésre jogosult vezető tisztviselő 2006-os tevékenységi jelentését, amely értelmében 2007 elején újból önértékelést végeztek az ombudsman szolgálatai belső ellenőrzési keretének hatékonyságáról, amely szerint a belső ellenőrzési normák végrehajtása általában véve kielégítő (85 %, szemben a 2004-es 76 %-kal); megjegyzi azonban, hogy bizonyos területeken (érzékeny feladatkörök meghatározása) javítani kell a hatékonyságot; arra ösztönzi az ombusdmant, hogy mindent tegyen meg intézménye belső ellenőrzési keretének további fejlesztése érdekében;

7. megelégedéssel nyugtázza, hogy a bizonyos adminisztratív szolgáltatások – beleértve az épületeket, informatikát, kommunikációt, jogi tanácsadást, orvosi szolgáltatásokat, képzést, fordítást és tolmácsolást – nyújtásáról szóló, az ombudsman és az Európai Parlament között meghatározatlan időre kötött együttműködési keretmegállapodásról 2005-ben folytak tárgyalások és azt 2006. márciusában aláírták, majd 2006. április 1-jén hatályba lépett; megjegyzi továbbá, hogy az ombudsman teljes mértékben kielégítőnek találja az új megállapodást;

8. megelégedéssel veszi tudomásul, hogy 2006. augusztus 1-jén kinevezték az ombudsman első főtitkárát;

9. aggodalommal olvassa az ombudsman éves jelentésében, hogy az intézménynek 2006-ban munkaerő-felvételi nehézségei voltak, különös tekintettel a magasan képzett jogászokra, a két egymást követő bővítés (a 2004-ben csatlakozó tagállamokból történő munkaerő-felvétel lezárása, a 2007-ben csatlakozó államokból történő felvétel előkészítése) és a személyzet fluktuációja miatt, illetve abból kifolyólag, hogy nehéz a pályázókat ideiglenes szerződéssel Strasbourgba csábítani és ott tartani; megjegyzi, hogy az ombudman az elkövetkezendő években kevesebb nehézségre számít a munkaerő-felvétel terén;

10. üdvözli, hogy az ombudsman 2007. december 14-én határozatot fogadott el az ombudsman éves érdekeltségi nyilatkozatáról; megelégedéssel veszi tudomásul, hogy ezt a határozatot közzétették az ombudsman honlapján;

11. üdvözli, hogy az ombudsman kész csatlakozni az 1073/1999/EK rendelet [6] értelmében az Európai Parlament, a Tanács és a Bizottság között létrejött, az Európai Csalás Elleni Hivatal (OLAF) belső vizsgálatairól szóló 1999. május 25-i intézményközi megállapodáshoz [7]; megelégedéssel nyugtázza, hogy az ombudsman 2008. január 9-én levélben kérte fel az OLAF-ot annak bemutatására, hogy véleménye szerint mennyiben lenne hasznos és milyen feltételek mellett valósulhatna meg az ombudsman esetleges csatlakozása a megállapodáshoz.

[1] HL L 78., 2006.3.15.

[2] HL C 274., 2007.11.15., 1. o.

[3] HL C 273., 2007.11.15., 1. o.

[4] HL C 274., 2007.11.15., 130. o.

[5] HL L 248., 2002.9.16., 1. o.

[6] Az Európai Csalás Elleni Hivatal (OLAF) által lefolytatott vizsgálatokról szóló, 1999. május 25-i 1073/1999/EK európai parlamenti és tanácsi rendelet (HL L 136., 1999.5.31., 1. o.).

[7] HL L 136., 1999.5.31., 15. o.

--------------------------------------------------